-Hetta við landsroyndunum er køvandi fyri lærugreinina náttúru og tøkni. Frá jólum og til landsroyndin hevur verið, hurrar tú ígjøgnum bókina, og eingin tíð er til nakað sum helst. Eg sigi fyri meg, gleðin er farin, og hugurin at hava hesa lærugreinina er ikki longur til staðar, sigur Turið í Dali, lærari, í Skúlablaðnum nr. 5, 2014. -Summir lærarar hava skotið upp, at vit ikki lata inn undirvísingargongdir-at vit nokta. Tað skilji eg væl. Tað er meiningsleyst at senda undirvísingargongdir inn frá 1. til og við 7. flokk. Framhaldsdeildin eigur at lata undirvísingargongdir inn, tí at hesar virka sum pensumlistar, men tær mugu eisini endurskoðast, gerast einfaldari, sigur Oddfríður M. Rasmussen, lærari í Skúlablaðnum nr. 5, 2014. -Tíðin er komin, at MMR gevur greið boð till okkum, sum arbeiða við børnum, sum skulu til royndir, hvørjar mannagongdir eru galdandi og ikki minst, hvat vil Mentamálaráðið, at vit skulu brúka royndarúrslitið til? Henda niðurstøða skal sjálvandi fyriliggja við skúlaársbyrjan 2014/15, so onki yvirraskilsi kemur beint fyri royndardagin, sigur Andrea á Rípuni, lærari, í Skúlablaðnum nr 5, 2014.